Esbjerg Kommune: Ikea bygger i Esbjerg. Varehuskæden bekræfter nu selv, at forhandlingerne om etableringen formentlig afsluttes inden for to uger.

Jungletrommernes budskab om, at mega varehuskæden Ikea inden længe etablerer sig i Esbjerg, har gennem år og dag lydt med større eller mindre styrke. Men nu er det altså ganske vist: Ikea planlægger et stort varehus i Kjersing - ved Limfjordsvej op mod banen og Bilka. En spytklat derfra har Biltema og Harald Nyborg etableret sig med store butikker.

- Det er meget seriøse forhandlinger, vi nu er i, og vi vil rigtig gerne til Esbjerg, så chancerne for, at det bliver til noget, er virkelig gode. Men der er detaljer, der skal på plads. Formentlig afsluttes forhandlingerne i nærmest fremtid, siger Rikke Andersen, coporate communicator i Ikeas kommunikationsafdeling og tilføjer, at "nærmeste fremtid" er et par uger.

I det seneste døgn har Ikea ladet informationer sive på Facebook om, at man ligger i seriøse forhandlinger om etablering i Esbjerg. Det har før været beskrevet i JydskeVestkysten, at Ikea går med overvejelser om at købe et stort stykke jord af Pedersen Gruppen, ved direktør Bjarne Pedersen, i City Nord Retail Park. Flere tusinde borgere, der over årene har bønfaldet Ikea om at komme til Danmarks femtestørste by. Blandt andet facebookgruppen "Vi vil have Ikea til Esbjerg NU!", har også været ihærdige.